Un bărbat dat dispărut de 26 de ani a fost găsit sechestrat în grajdul unui vecin. Ce s-a întâmplat în toți acești ani. VIDEO
Un algerian dat dispărut de 26 de ani a fost găsit sechestrat în grajdul vecinului său, într-un sat din centrul Algeriei, au anunţat autorităţile, relatează AFP.
Bărbatul, în vârstă de 45 de ani, a ”dispărut” în mod misterios în 1998 fără să lase vreo urmă.
El a fost găsit în casa unui vecin, percheziţionată de jandarmi în urma unui denunţ pe reţele sociale, a anunţat marţi într-un comunicat biroul procurorului din guvernoratul Djelfa, situat la 300 de kilometri de Alger, unde au avut loc aceste evenimente rocamboleşti.
Presa locală scrie că bărbatul era închis în grajdul vecinului său, într-o gaură săpată în pământ, în satul El-Guédid.
Pe rețelele sociale a fost publicat un videoclip șocant ce surprinde momentul în care bărbatul a fost găsit în ceea ce părea a fi o gaură în pământ, descrisă de autorități drept țarc pentru oi, în casa presupusului său răpitor.
Atenție, imaginile vă pot afecta emoțional!
Rude, citate de presă, declară că bărbatul putea, în timpul captivităţii, să-şi vadă şi audă membrii familiei printr-o deschidere în grajd, ”dar era incapabil să strige sau fugă din cauza unei vrăji pe care i-a făcut-o răpitorul”
Parchetul a anunţat că suspectul, un angajat municipal în vârstă de 61 de ani, care a trăit ca şi cum nimic nu s-ar fi întâmplat în toţi aceşti ani, a fost arestat şi urmează să fie judecat după interogatoriu.
Sursa: News.ro
Dată publicare:
16-05-2024 09:55